ΓΡΑΠΤΗ ΕΡΩΤΗΣΗ E-0323/01

υποβολή: Bart Staes (Verts/ALE) προς την Επιτροπή

(13 Φεβρουαρίου 2001)

Θέμα: Το Ευρωπαϊκό Έτος Γλωσσών και η προγραμματισμένη κατάργηση του τμήματος Φρισικής γλώσσας και λογοτεχνίας στη φιλοσοφική σχολή του Πανεπιστημίου του Άμστερνταμ

Η Ένωση κήρυξε επισήμως το έτος 2001 ως Ευρωπαϊκό Έτος των Γλωσσών (απόφαση 1934/2000/ΕΚ(1) του Ευρωπαϊκού Κοινοβουλίου και του Συμβουλίου). Επί δώδεκα μήνες όλη η προσοχή θα στρέφεται προς τον πλούτο των γλωσσών οι οποίες αποτελούν σημαντικό παράγοντα της ευρωπαϊκής πολιτιστικής κληρονομιάς και είναι ιδιαίτερα μεγάλης σημασίας για το μέλλον της Ευρώπης (βλ. Ευρωπαϊκό Έτος των Γλωσσών στην ιστοσελίδα http://europa.eu.int/comm/education/languages/nl/actions/year2001.html

1).

Δέουσα προσοχή θα αποδίδεται σε όλες τις ευρωπαϊκές γλώσσες συμπεριλαμβανομένων και των αποκαλουμένων περιφερειακών γλωσσών, γλωσσών μειονοτήτων και νοηματικών γλωσσών. Το κύριο μήνυμα της ενημερωτικής εκστρατείας για το Ευρωπαϊκό Έτος: Η εκμάθηση γλωσσών ανοίγει όλες τις πόρτες και κανείς δεν είναι ούτε πολύ νέος, ούτε πολύ γέρος για την εκμάθησή τους! είναι ουδέτερο και δεν προσανατολίζεται προς καμία γλώσσα ή καμία συγκεκριμένη ομάδα γλωσσών.

Στις 30 Οκτωβρίου 1987, το Ευρωπαϊκό Κοινοβούλιο ενέκρινε το ψήφισμα Kuijpers σχετικά με την προώθηση των γλωσσών των μειονοτήτων στην παιδεία, στα μέσα ενημέρωσης και στην επικοινωνία με τις αρχές. Το ψήφισμα αυτό αποτέλεσε μεγάλο βήμα προόδου προς την αναγνώριση των αποκαλουμένων λιγότερο χρησιμοποιημένων γλωσσών όπως η φρισική.

Η πρόθεση του Πανεπιστημίου του Άμστερνταμ (UvA) να καταργήσει το τμήμα Φρισικής γλώσσας και λογοτεχνίας αντιβαίνει πλήρως προς τους στόχους του Ευρωπαϊκού Έτους των Γλωσσών καθώς και προς το ψήφισμα Kuijpers. Το Πανεπιστήμιο του Άμστερνταμ είναι το μοναδικό πανεπιστημιακό ίδρυμα στην πυκνοκατοικημένη περιοχή της πρωτεύουσας όπου διδάσκεται η Φρισική γλώσσα και λογοτεχνία. Εν τω μεταξύ, η πρόταση εξοικονόμησης πόρων των ακαδημαϊκών αρχών προκάλεσε πολλές διαμαρτυρίες.

Δεν είναι η Επιτροπή της άποψης ότι η πρόθεση του Πανεπιστημίου του Άμστερνταμ να καταργήσει το τμήμα Φρισικής γλώσσας και λογοτεχνίας αντιβαίνει πλήρως προς τους φιλόδοξους και ευρείς στόχους του Ευρωπαϊκού Έτους των Γλωσσών καθώς και προς το ψήφισμα Kuijpers;

α) Εάν ναι, ποια μέτρα προτίθεται η Επιτροπή να λάβει

1) για να επιστήσει την προσοχή του Πανεπιστημίου του Άμστερνταμ στη σημασία του τμήματος Φρισικής γλώσσας και λογοτεχνίας για τους στόχους του Έτους των Γλωσσών,

2) για ναποστηρίξει προς το Πανεπιστήμιο του Άμστερνταμ την πλήρη διατήρηση της εν λόγω διδασκαλίας έως το επίπεδο πτυχίου,

3) για να επιστήσει την προσοχή των ολλανδικών αρχών στη σημασία της διδασκαλίας της Φρισικής γλώσσας και λογοτεχνίας έως το επίπεδο πτυχίου στο Πανεπιστήμιο του Άμστερνταμ για τους στόχους του Έτους των Γλωσσών και

4) για ναποστηρίξει προς τις ολλανδικές αρχές την πλήρη διατήρηση της εν λόγω διδασκαλίας στο Πανεπιστήμιο του Άμστερνταμ;

β) Εάν όχι, ποια είναι τα επιχειρήματα της Επιτροπής για ναποστηρίξει ότι η προγραμματισμένη κατάργηση της διδασκαλίας της Φρισικής γλώσσας και λογοτεχνίας έως το επίπεδο πτυχίου στο Πανεπιστήμιο του Άμστερνταμ συμβιβάζεται με τους φιλόδοξους και ευρείς στόχους του Ευρωπαϊκού Έτους των Γλωσσών;

(1) ΕΕ L 232 της 14.9.2000, σελ. 1.

Απάντηση της κας Reding εξ ονόματος της Επιτροπής

(5 Απριλίου 2001)

Το Αξιότιμο Μέλος του Κοινοβουλίου παρακαλείται να ανατρέξει στη γραπτή απάντηση της Επιτροπής στην προφορική ερώτηση H-0254/01 του κ. Staes κατά την ώρα των ερωτήσεων της συνόδου της(1) του Κοινοβουλίου.

(1) Απάντηση 3.4.2001.